ПРОЕКТ!

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**НЕНО ДИМОВ**

**МИНИСТЪР НА ОКОЛНАТА СРЕДА И ВОДИТЕ**

**Относно:** *Проект на Постановление на Министерския съвет за изменение и допълнение на правилника за устройството и дейността на предприятието за управление на дейностите по опазване на околната среда (обн., ДВ, бр. 33 от 27.04.2012 г.)*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, предлагам на Вашето внимание Проект на Постановление на Министерския съвет за изменение и допълнение на правилника за устройството и дейността на предприятието за управление на дейностите по опазване на околната среда (Правилника) (обн., ДВ, бр. 33 от 27.04.2012 г.).

Съгласно разпоредбата на чл. 61 от Закона за опазване на околната среда основната дейност на предприятието за управление на дейностите по опазване на околната среда (ПУДООС) е реализация на екологични проекти и дейности в изпълнение на национални и общински стратегии и програми в областта на околната среда. Предприятието осъществява и други дейности, които осигуряват или допълват основния предмет на дейност. Специфичният предмет на дейност на Предприятието предполага осъществяването на сложни и обемни процедури, свързани с подготовка на условия за кандидатстване за финансиране на проекти, попадащи в описанието на чл. 61 от ЗООС, оценката на подадените проектни предложения, контрол по изпълнение на договори.

Осъществяването на основната дейност на предприятието, създава съществена натовареност за изпълнителния директор при изпълнение на неговите задължения в цялост. Текуща е и административната работа на изпълнителния директор, във връзка с оперативното управление и осъществяване на други законови задължения. Посочените ангажименти доказват сериозната натовареност на изпълнителния директор. Динамиката затруднява навременната и ефективна работа, поради което възниква необходимост от намирането на инструмент, чрез който да се осигури по-гъвкаво управление и осигуряване на перманентно изпълнение на административните и представителни функции на изпълнителния директор. Съгласно чл. 61, ал. 6 от ЗООС устройството и дейността на предприятието се уреждат с правилник, приет от Министерски съвет. Посоченото обосновава необходимостта от промяна в правилника за устройството и дейността на ПУДООС.

Изменението на правилника, цели да се преодолее нормативна празнота, свързана с липсата на възможност за определяне на заместник изпълнителен директор, който да подпомага и съдейства на изпълнителния директор при оперативното управление на предприятието, както осъществяването на качествено, навременно и ефективно управление на предприятието.

С промените се цели постигане на по-добро управление на ПУДООС, като по този начин ще се осигури по-законосъобразната работа на предприятието, както и по-ефективното управление и навременно и качествено изпълнение на националните програми за опазване на околната среда. Ще се осигури по-добра организация и управление на Предприятието, което ще рефлектира положително при реализацията на екологичните проекти и дейности.

Проектът на Постановление на Министерския съвет е публикуван на Портала за обществени консултации за нормативно установения срок, както и на интернет страницата на Министерство на околната среда и водите, съгласно разпоредбата на чл. 26 от Закона за нормативните актове и чл. 85 от Устройствения правилник на Министерски съвет и на неговата администрация.

Предложеният проект на Постановление на Министерския съвет не оказва пряко и/или косвено въздействие върху държавния бюджет, поради което е приложена финансова обосновка по Приложение № 2.2 към чл. 35, ал.1, т. 4, буква „б“ от Устройствения правилник на Министерския съвет и на неговата администрация.

Предложеният проект на акт не е свързан с транспониране на актове на Европейския съюз, поради което не се налага да бъде изготвена справка за съответствие с европейското право.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното, предлагам Министерският съвет да разгледа и приеме Проект на Постановление на Министерския съвет за изменение и допълнение на правилника за устройството и дейността на предприятието за управление на дейностите по опазване на околната среда (обн., ДВ, бр. 33 от 27.04.2012 г.)

**НЕНО ДИМОВ**

*Министър на околната среда и водите*